Arkistokuva kannabiksesta.

Rovaniemen hovioikeus on kumonnut vuonna 1972 syntyneen miehen saaman sakkorangaistuksen kannabiksen tilaamisesta netistä.

Lapin käräjäoikeus tuomitsi miehelle aiemmin 10 päiväsakkoa (420 euroa) huumausainerikoksesta.

Mies myönsi oikeudessa tilanneensa 14 grammaa kannabista netin kautta. Aine jäi Tullin haaviin. Tapaus sattui toukokuussa 2014.

Miehen mukaan hänellä oli pitkään jatkuneet kovat kivut, joiden lievittämiseen hän oli vähän aiemmin kokeillut kannabista. Todettuaan sen auttavan, hän haki ja sai lääkäriltä lääkemääräyksen kannabikseen. Ensimmäisen kokeilun ja reseptin saannin välissä mies ehti kuitenkin tehdä 14 gramman tilauksen, josta jäi nyt kiinni.

Käräjäoikeus piti uskottavana, että mies on saanut kannabiksesta apua kipuihin. Sen mukaan jo ensimmäinen kokeilu olisi kuitenkin ollut riittävä selvittämään onko kannabiksesta apua vaivoihin. Mies tuomittiin sakkoihin.

Mies valitti rangaistuksesta hovioikeuteen vaatien sen kumoamista. Hän vetosi siihen, että hän oli hankkinut kannabista vain löytääkseen apua pitkäaikaisista sairauksista johtuneisiin kipuihin, joihin lääkkeet eivät auttaneet.

Hovioikeus katsoi, että huumausainerikos oli epätyypillinen, ja sen tarkoitus, miehen terveydentila ja teko-olosuhteet huomioiden rankaiseminen olisi kohtuutonta ja tarkoituksetonta. Näin ollen hovioikeus jätti miehen tuomitsematta rangaistukseen.